पाएं अपने शहर की ताज़ा ख़बरें और फ्री ई-पेपरडाउनलोड करें
राज्य में पिछले 24 घंटे में 14836 नए कोरोना मरीज मिले हैं। स्वास्थ्य विभाग की ओर से जारी आंकड़ों के अनुसार 26 जिलों में सौ से अधिक नए कोरोना संक्रमित मिले हैं। इस बीच, मुख्यमंत्री नीतीश कुमार ने लोगों से कुछ समय के लिए शादी-विवाह जैसे आयोजन को स्थगित करने का आग्रह किया है।
बुधवार को उन्होंने सोशल मीडिया पर लिखा-’कोरोना से उत्पन्न अभूतपूर्व संकट की घड़ी में प्रदेशवासियों से आग्रह है कि शादी-विवाह जैसे आयोजन, जिनमें लोग जुटते हैं, को यदि कुछ समय के लिए स्थगित कर दें, तो संक्रमण के चेन को तोड़ने में मदद मिलेगी। यह आपके परिवार और समाज के हित में होगा।’ मुख्यमंत्री ने कहा-कोरोना से लोगों की सुरक्षा के लिए सरकार जरूरी कदम उठा रही है। जनहित में आज से 15 मई तक लॉकडाउन लगाने जैसा कठिन निर्णय भी लेना पड़ा है। कृपया, गाइडलाइंस का पालन कर कोरोना से मुक्ति के प्रयास में सहयोग करें।
पटना में करीब 2500 मैरेज लॉन/ हॉल, सभी बुक, इस हिसाब से मई-जून में 45 हजार शादियां होनी हैं
कोरोना संकट को देखते हुए अधिकतर शादियां टल रहीं हैं। वजह है कि लड़का कहीं फंसा है तो लड़की वाले कहीं। लॉकडाउन की गाइडलाइन के अनुसार जिस इलाके में शादी है, वहां के थाने को शादी के 3 दिन पूर्व सूचना देना भी अब अनिवार्य है। संक्रमण और पाबंदियों को देखते हुए मुजफ्फरपुर जिले से ही 400 शादियां टलने की सूचना है। पटना में छोटे बड़े करीब 2500 मैरेज लॉन/ हॉल हैं। सभी बुक हैं। मई और जून में करीब 45 हजार शादियां हैं। लॉन मालिकों के मुताबिक इनमें अधिकांश टल रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn